En voldsomt bilulykke ved Haverslev i Nordjylland sendte søndag eftermiddag tre mennesker på Traumecentret på Aalborg Sygehus. Alle tre - et ægtepar og en mand - meldes uden for livsfare. Men motorvejen var spærret i over to timer, oplyser politiet. - På motorvejen midt mellem Hobro og Aalborg bliver et ægtepar, der havde en trailer bag på deres bil, ramt bagfra af en anden personbil. - Alle tre slipper med brækkede lemmer og er uden for livsfare, fortæller vagtchef Henrik Beck fra Nordjyllands Politi. Politiet kender endnu ikke årsagen til ulykken, men muligvis var manden i den ene bil spirituspåvirket. - Vi får en anmeldelse fem minutter før ulykken på den bil, der kører op i den anden bil, om at der er mistanke om, at han er spritbilist. En borger ringer ind og siger, at han kører meget slingrende. - Han har også haft fart på, kan vi se på de skader, der er på bilerne og autoværnet, siger Henrik Beck. Ud over at tre personer kom til skade, betød ulykken, at motorvejen måtte afspærres i over to timer. - Der var risiko for, at en af bilerne skulle bryde i brand, så der blev sprøjtet en masse vand på vejen. Men i og med at kørebanen var så kold, så blev det jo hammerglat, siger Henrik Beck. /ritzau/

Opsummering:
Tre personer er indlagt efter bilsammenstød i Nordjylland. Motorvejen blev spærret i over to timer.